<classify> Nimeanza na huo msemo ili kuitaarifu adhira juu ya jambo ambalo nataka kulileta kwao. Timu ya taifa ya wanawake, Twiga Stars, inashiriki kwenye Michezo ya Afrika All Africa Games ambayo fainali zake zitafanyika nchini Congo Brazaville kuanzia Septemba 3- 19 mwaka huu, lakini pamoja na ukubwa wa mashindano yenyewe, timu hiyo haina maandalizi yanayostahili.Nchi zilizofuzu:Jumla ya nchi nane ikiwepo Tanzania zimefuzu kwenye fainali hizo, nchi hizo ni Nigeria, Ivory Coast, Congo, Cameroon, Afrika Kusini, Ghana na Misri, nchi ambazo kisoka zipo juu ukilinganisha na Tanzania.Twiga Stars imepangwa katika kundi ambalo lina timu za Nigeria, Ivory Coast na wenyeji Congo Brazaville, kundi ambalo wadadisi wa mambo ya soka wanasema ni kundi gumu au linaweza kuitwa kundi la kifo kwa vile lina Nigeria ambao ni bingwa mtetezi.Michezo hiyo ni mikubwa barani Afrika kwani inashirikisha wachezaji wengi na jumla ya nchi 52 zinashiriki huku michezo 22 ikitazamiwa kuchezwa ukiwemo ule unaopendwa sana na wengi soka.Historia ya Twiga Stars:Twiga Stars ilianzishwa mwaka 2002, enzi ya kipindi cha uongozi wa kilichokuwa Chama cha Mpira wa Miguu Tanzania FAT sasa TFF, Shirikisho la Mpira wa Miguu Tanzania chini ya uenyekiti wa Muhidin Ndolanga na Katibu Mkuu Michael Wambura baada ya kuthibitisha kushiriki mashindano ya Kombe la Afrika kwa Wanawake AWC kwa fainali za mwaka 20002 ambapo uthibitisho ulifanyika Novemba 2001 ikiwa na wachezaji wote ambao walikuwa wa timu ya Sayari na hadi leo hii baadhi wapo Twiga Stars.Kwa vile FAT ilishathibitisha kushiriki AWC, Shirikisho la Mpira wa Miguu Afrika CAF lilitangaza ratiba ya mechi za hatua ya awali ikiwemo Tanzania dhidi ya Eritrea.Hali hiyo iliifanya FAT chini ya Katibu Wambura kulazimika kuunda haraka haraka Twiga Stars. Enzi hizo soka la wanawake lilikuwa wilaya ya Kinondoni, Dar es Salaam pekee hivyo haikuwa rahisi kupata wachezaji kwani wakati huo hakukuwa na ligi ya mpira wa miguu wa wanawake kama ilivyo sasa.FAT ililazimika kuigeuza timu ya Sayari Women ambayo ilikuwa maarufu Kinondoni na Tanzania kwa ujumla kwa mpira wa miguu wa wanawake kuwa timu ya Taifa na kulazimika kuwakilisha nchi hiyo ilikuwa rahisi kwa vile wakati huo Sayari ndiyo ilikuwa imetoka Denmark ambapo ilikuwa na mialiko ya karibu kila mwaka kwenda kwenye mashindano.Baadhi ya wachezaji waliounda Twiga Stars wakati huo ni Esther Chabruma ambaye hadi leo yupo Twiga Stars, Mwaka Kaveva, Mwanaidi Yusuf, Hija John, Mwapewa Mtumwa, Sweet Paul, Khadija Makwega, Tatu Omari, Masha Ali, Mosi Juma, Dogo Seif, Tabu Rajab, Habiba Said, Monica Mathew, Esther Paul na makipa Salama Machupa na Mwanaisha Ali.Mwapewa amerudi katika timu hiyo baada ya kutokuwepo kwa muda mrefu. Kocha wa kwanza wa Twiga Stars alikuwa Juma Bomba ambaye pia alikuwa akiinoa Sayari Women. Baada ya kurejea kutoka Eritrea kwenye mechi ya kwanza ndipo Idd Machupa Katibu Mkuu wa Chama cha Makocha wa Mpira wa Miguu -TAFCA wakati huo na sasa ni marehemu, akateuliwa kuwa Kocha Mkuu, na Bomba akibaki kuwa msaidizi.Kufuzu kwa Twiga:Twiga Stars ilifuzu kwa mara ya kwanza fainali za AWC zilizofanyika 2010 nchini Afrika Kusini. Kufikia huko katika raundi ya awali iliitoa Ethiopia kwa jumla ya mabao 4-2. Ilishinda mechi ya kwanza ugenini mabao 3-1 kabla ya kutoka sare ya bao 1-1 nyumbani. Katika raundi ya kwanza iliitandika Eritrea kwa jumla ya mabao 11-4.Twiga Stars ilishinda nyumbani mabao 8-1 na kutoka sare ya mabao 3-3 jijini Asmara, hivyo kupata tiketi ya kwenda kwenye fainali Afrika Kusini. Ikiwa katika kundi A katika fainali nchini Afrika Kusini, Twiga Stars ilipoteza mechi zote tatu. Ilishika mkia katika kundi hilo ambalo vinara wake walikuwa Nigeria.Mechi ya kwanza ilifungwa na wenyeji Afrika Kusini mabao 2-1 huku bao lake likifungwa dakika ya 43 na Esther Chabruma. Ilishindwa kufua dafu mbele ya Mali katika mechi iliyofuata kwa kufungwa mabao 3-2. Mabao ya Twiga Stars yalifungwa na nahodha Sophia Mwasikili dakika ya 30 na Fatuma Mustafa akifunga lingine dakika ya 32. Mechi ya mwisho hatua ya makundi ilifungwa 3-0 na Nigeria.Baadhi ya wachezaji waliokuwa kwenye fainali za Afrika Kusini mwaka juzi ni Fatuma Omari, Fatuma Bashiri, Mwajuma Abdallah, Sophia Mwasikili, Mwanahamisi Omari, Asha Rashid, Etoe Mlenzi, Fatuma Khatib, Fatuma Mustafa, Pulkeria Charaji, Hellen Peter, Mwanaidi Tamba, Maimuna Said na Esther Chabruma.Twiga Stars ambayo hivi sasa ni moja ya timu nane bora za Afrika ambazo zimefuzu kucheza fainali hizo za Mataifa ya Afrika Congo Brazaville baadaye Septemba.TFF kuitenga Twiga:Twiga Stars ni timu yetu na kwa nyakati tofauti Rais wa Shirikisho la Soka Tanzania TFF, Jamal Malinzi amekaririwa akisema kuwa wanashindwa kuihudumia timu hii kwa sababu haina mfadhili na wao hawana vyanzo vya mapato zaidi ya kutegemea yale ya milangoni.Binafsi namshukuru Malinzi kwa kuweka wazi jambo hili kwani linagusa jamii yote ya wanasoka hivyo ni wakati sasa kila mtu kujitoa kuichangia si kusubiri ifanye vibaya tuanze kukamatana uchawi. Mashindano yanayoikabili Twiga Stars ni mashindano makubwa ambayo yanapaswa timu iandaliwe vizuri ili wachezaji na benchi la ufundi lisipate visingizio vingi pale itakapokwenda kufanya vibaya kitu ambacho sitarajii kwamba kitatokea.Wadau na kampuni mbalimbali hii ni nafasi pekee na adimu ya kujitangaza kimataifa kupitia timu hiyo ya wanawake ili ikapeperushe bendera ya Tanzania nchini Congo Brazaville kwani mashindano hayo yatashirikisha zaidi ya michezo 20.Malinzi yeye amesema la moyoni na kwa sasa ratiba ya All Africa Games imetoka na timu haipo kambini kutokana na ukata unaoikabili TFF na kocha Rogasian Kaijage ana programu nyingi kuhusu hii timu, hivyo sasa ni wakati wa wadau kujitokeza kuisaidia kwa hali na mali ili ikafanye vizuri kwenye mashindano hayo.Maandalizi hafifu:Katika hatua za awali ambapo Tanzania ilifanikiwa kuiondoa Zambia ilipata maandalizi hafifu kwani haikupata hata mchezo wa kirafiki wa kimataifa bali kocha Rogasian Kaijage alitumia mbinu zake kupima kile alichokifundisha kwa wachezaji wake.Sasa anakwenda kwenye hatua ngumu lakini muhimu sana kwa nchi yetu, hivyo basi namwomba Rais wa Shirikisho la Soka Tanzania TFF Jamal Malinzi aje na njia ambayo Watanzania wanaweza kuchangia timu yao hata akiandaa namna ya kila mtu achangie Sh 1000 na kuendelea au hata vifaa vya wachezaji.Naamini Watanzania wapenda soka wana moyo wa imani hivyo wakipewa namna ya kuchangia hawawezi kuacha kuchangia timu yao ambayo inawatoa kimasomaso kwenye ukanda huu wa Afrika Mashariki.Twiga inahitaji ipate kambi ya muda mrefu kwa kipindi kilichobaki ili kocha aweze kuwajenga kisaikolojia, utimamu physic na ufundi technical ili mwisho wa siku tuchukue kombe au kufanya vizuri badala ya kuwa wasindikizaji au kuwa kapu la magoli.Ndio nimesema kombe kwa sababu Twiga ina uwezo wa kulitwaa kombe hilo endapo itaandaliwa vizuri kwa muda uliosalia na kuandika historia mpya kwa soka la Wanawake Tanzania. Nahitimisha kwa kusema kuwa wadau wajitokeze kuisaidia Twiga Stars ili iweze kufanya vizuri katika mashindano hayo makubwa.  <topic>: MICHEZO 